S-251/2013

Mál þetta er höfðað með ákæru útgefinni af lögreglustjóranum á Selfossi, þann 30. apríl 2013, á hendur K-x-x S-x-x, kt. [...], til heimilis að Langholtsvegi 9, Reykjavík,

„fyrir þjófnað

með því að hafa, síðdegis miðvikudaginn 27. mars 2013 í verslun Krónunnar við Austurveg á Selfossi, stolið 4 pakkningum af kjúklingabringum samtals að verðmæti kr. 14.592,- sem ákærði stakk í bakpoka er hann hafði meðferðis og gekk síðan úr út versluninni án þess að greiða fyrir matvöruna.

Telst brot ákærðu [sic] varða við 1. mgr. 244. gr. almennra hegningarlaga nr. 19,1940.

Þess er krafist að ákærði verði dæmdur til refsingar og til greiðslu alls sakarkostnaðar.“

Málið var þingfest þann 6. júní sl. Ákærði mætti ekki við þingfestingu málsins og lýsti sækjandi því yfir að lagt yrði fyrir lögreglu að færa ákærða fyrir dóminn. Ákærði mætti fyrir dóminn þann 10. júní sl. og lýsti því þá yfir að hann óskaði ekki eftir skipun verjanda. Ákærði viðurkenndi skýlaust að hafa gerst sekur um þá háttsemi sem honum er gefin að sök í ákæru. Var málið þá dómtekið með vísan til 1. mgr. 164. gr. laga nr. 88/2008, og var loks kveðinn upp dómur í málinu þann 28. júní sl., þar sem dæmdur var upp skilorðsdómur yfir ákærða frá 1. febrúar 2013, og ákærða gert að sæta fangelsi í átta mánuði, þar af fimm skilorðsbundið til þriggja ára. Með erindi dags. 22. október sl. fór ríkissaksóknari þess á leit við endurupptökunefnd að mál þetta yrði endurupptekið, á grundvelli XXXII. kafla laga nr. 88/2008 um meðferð sakamála, á þeirri forsendu að fyrrgreindur skilorðsdómur frá 1. febrúar 2013, hefði einnig verið dæmdur upp í máli héraðsdóms Reykjavíkur nr. S-291/2013, með dómi uppkveðnum 17. maí 2013. Með úrskurði endurupptökunefndar uppkveðnum 11. nóvember sl., var fallist á beiðni ríkissaksóknara um endurupptöku málsins.

Mál þetta var endurupptekið í dag og mætti þá fyrir dóminn ákærði ásamt G-kk-þgf S-x-x R-kk-þgf hdl., sem skipaður var verjandi ákærða að hans ósk. Kvað ákærði afstöðu sína til sakarefnisins óbreytta.

Með vísan til skýlausrar játningar ákærða og þar sem dómari taldi ekki ástæðu til að draga í efa að játning hans væri sannleikanum samkvæm var farið með málið í samræmi við ákvæði 1. mgr. 164. gr. laga nr. 88/2008 um meðferð sakamála, eftir að sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Um málavexti vísast til ákæruskjals. Sannað er að ákærði hefur gerst sekur um þá háttsemi sem honum er gefin að sök í ákæru og þar þykir rétt færð til refsiákvæða. Ákærði hefur með háttsemi sinni unnið sér til refsingar.

Samkvæmt framlögðu sakavottorði hefur ákærði fimm sinnum áður sætt refsingu. Þann 24. október 2012 var ákærða gert að sæta fangelsi í fimm mánuði, skilorðsbundið til tveggja ára, meðal annars fyrir þjófnað. Þá var ákærði þann 1. febrúar 2013, dæmdur til að sæta fangelsi í 7 mánuði, meðal annars fyrir tilraun til þjófnaðar en hluti refsingarinnar var skilorðsbundinn til þriggja ára. Þá var ákærði, líkt og fyrr greinir, þann 17. maí 2013, dæmdur til að sæta fangelsi í níu mánuði, og var þá dæmdur upp áðurgreindur skilorðsdómur frá 1. febrúar 2013. Þá var ákærði þann 9. september sl., fundinn sekur um þjófnað og umferðarlagabrot, en honum ekki gerð sérstök refsing. Loks var ákærða þann 3. október sl., gerð sekt vegna aksturs undir áhrifum fíkniefna og aksturs sviptur ökurétti. Brot það sem ákærði er nú ákærður fyrir er framið fyrir uppkvaðningu áðurgreinds dóms frá 17. maí 2013, og verður ákærða því nú dæmdur hegningarauki, með vísan til 78. gr. almennra hegningarlaga nr. 19/1940. Er það mat dómsins að brot það sem ákærði er nú sakfelldur fyrir hefði ekki leitt til þyngri refsingar en ákærða var gert að sæta í áðurgreindum dómi. Verður ákærða því ekki gerð sérstök refsing í máli þessu.

Með vísan til 1. mgr. 218. gr. in fine laga nr. 88/2008 um meðferð sakamála skal sakarkostnaður vegna máls þessa greiðast úr ríkissjóði. Þóknun skipaðs verjanda ákærða er hæfilega ákveðin 120.000 kr., að teknu tilliti til virðisaukaskatts. Þá nemur ferðakostnaður verjanda 13.920 kr. Ekki leiddi annan sakarkostnað af máli þessu.

S-kvk-nf I-kvk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærða, K-x-x S-x-x, er ekki gerð sérstök refsing.

Sakarkostnaður, sem er þóknun skipaðs verjanda ákærða, G-kk-ef S-x-x R-kk-ef hdl., 120.000 krónur, að teknu tilliti til virðisaukaskatts, og ferðakostnaður verjanda að fjárhæð 13.920 krónur, greiðist úr ríkissjóði.

S-kvk-nf I-kvk-nf.